2017 | 08 | 24

Alsótold Község Önkormányzata

Sajtóközlemény

ALSÓTOLD KÖZSÉG CSAPADÉKVÍZ ELVEZETÉSE

**Alsótoldon a nagyobb esőzések alkalmával többször okozott jelentős kárt az utóbbi években a hegyekből lezúduló víz. A falu önkormányzata évek óta kereste a megoldást a vízkár kockázatok kivédésére, majd 2016-ban pályázatot nyújtott be a Terület- és Településfejlesztési Operatív Program keretében komplex vízrendezésre. A tervezett rekonstrukció célja a belterületi csapadékvíz elvezető rendszer fejlesztése, a vízkár kockázatok csökkentése.**

Alsótold kicsiny, festői település az Északi-középhegység részét képező Cserhát szívében, a Toldi-medencében, közigazgatási területe érinti a Kelet-Cserháti Tájvédelmi Körzetet. Mivel a falu völgyben fekszik, a környező hegyek vizét is el kell vezetnie. Alsótoldon az elmúlt években többször fordult elő vízkáresemény, mivel a belterület védelmét szolgáló vízelvezető-hálózat kiépítettsége, állapota nem megfelelő. A település a Terület és Településfejlesztési Operatív Program keretében sikeres pályázatot nyújtott be, amelynek célja a belterületre hullott csapadékvizek rendezett és kártétel nélküli elvezetése felújított árokrendszeren keresztül. A falu felszíni vizeinek befogadója a Zsunyi-patak, amelynél a bevezetett víz várhatóan nem okoz majd vízminőség romlást. A település önkormányzata célul tűzte ki továbbá a környezetbiztonság növelését, a település környezeti állapotának javítását, valamint a további káresemények megelőzését.

A komplex vízrendezés a településen található, korábban több ütemben kiépült csapadékvíz elvezető árkok rekonstrukciójára irányul. A projekt keretében 828 méter hosszon újulnak meg a vízelvezető árkok, illetve épülnek folyókák. A megújult vízelvezető rendszer a településen 255 lakót véd meg a vízkároktól.

A beruházáson túl a pályázó önkormányzat lakossági szemléletformálást is megvalósít. A helybelieknek hasznos kiadvány készül a vizek helyben tartásának, az árkok rendszeres tisztításának fontosságáról.

A fejlesztés megvalósításához az Önkormányzat 28.008.000 Ft támogatást nyert el a TOP-2.1.3-15-NG1-2016-00011 azonosító számú pályázat keretében. A projekt várhatóan 2018 szeptemberéig befejeződik.

Bővebb információ:

06-32-380-001

alsotold@toldinet.hu